ግብጽና ኢትዮጵያ ከድርድር የተለየ አማራጭ እንደሌላቸው ጠቅላይ ሚኒስትር ሃይለማሪያም ደሳለኝ ገለጹ
አዲስ አበባ፤ የካቲት 3/2006 (ዋኢማ) – ኢትዮጵያና ግብጽ የጋራ ተጠቃሚነታቸውን ለማረጋገጥ መከተል ያለባቸው ብቸኛ አማራጭ በድርድርና ውይይት መግባባት መሆኑን ጠቅላይ ሚኒስትር ሃይለማሪያም ደሳለኝ ገለጹ።ጠቅላይ ሚኒስትሩ  ለጋዜጠኞች በሰጡት መግለጫ ግብፅ አዲስ ዓለም አቀፍ የባለሙያዎች ቡድን እንዲቋቋም የጠየቀች ቢሆንም በሱዳንና በኢትዮጵያ መንግስታት ተቀባይነት አላገኘም ብለዋል።የኢትዮጵያ መንግስት ታላቁ የህዳሴ ግድብ ግንባታ በጀመረበት ወቅት የነበረው አቋሙ የማይለውጥ መሆኑን ተናግረዏል።ኢትዮጵያ ፣ ግብፅና ሱዳን አለም አቀፍ  የባለሞያዎች ቡድን ባቀረበው ምክረ ሃሳብ ላይ ሶስት ዙር መወያየታቸውን  ጠቁመው በመጨረሻም በግብፅ እምቢተኝነት ውይይቱ ባይሳካም ቀጣይነት እንደሚኖረው  እምነታቸውን ገልጸዋል።ግብፅ ወደ መንግስታቱ ድርጅት የፀጥታው ምክር ቤት አቤቱታ እቀርባለሁ  ብትልም  የውሀን ጉዳይ የሚመለከት ፍርድ ቤት በዓለም የሌለ በመሆኑ የሚያመጣው ለውጥ እንደማይኖር ጠቅላይ ሚነስትሩ ተናግረዋል።ከሱዳን ጋር ድንበር የማካለል ስራ ተከናውኗል፣ የኢትዮጵያ መሬት ለሱዳን ተላልፎ ተሰጥቷል በሚል የተሰራጨው ወሬ ከእውነት የራቀ መሆኑን ገልጸው  በአፄ ሚኒሊክ ዘመን የነበረው አሁንም እንዳለ ነው ብለዋል።የኢህአዴግ መንግስት ለሱዳን አሳልፎ የሰጠው ምንም ዓይነት መሬት እንደሌለ ጠቅላይ ሚኒስትር ሃይለማሪያም ደሳለኝ ገልጸዋል።የኢትዮ-ሱዳን ድንበር ጉዳይ በ1996፣ በ2001 እና በ2006 በአምስት ዓመት አንድ ወቅት መሰራጨቱን ጠቁመው ጉዳዩ የምርጫ መምጣትን መሰረት አድርጎ ሕብረተሰቡን ለማደናገር የተፈጠረ ነው ብለዋል።መጪው ምርጫ እንዳለፉት ሁሉ ነጻ፣ ዴሞክራሲያዊ፣ ፍትሃዊና ተዓማኒ እንዲሆን መንግስት ይሰራል ያሉት ጠቅላይ ሚኒስትሩ  ተወዳዳሪ ፓርቲዎችም በዚሁ ቅኝት እንዲዘጋጁ አሳስበዋል።ጠቅላይ ሚኒስትሩ አያይዘውም የግብርና ምርት በ2005 እና በ2006 የተሻሻለ በመሆኑ የአገሪቱ የኢኮኖሚ እድገት ባለ ሁለት አሀዝ እንድሚሆን ጠቁመዋል።